钦定古今图书集成/明伦汇编/官常典/第301卷 > 魏骥
## 钦定古今图书集成/明伦汇编/官常典/第301卷 > 魏骥

按《明外史》本传：“骥，字仲房，萧山人。永乐中，以进士副
榜，授松江训导，常夜分携茗粥劳诸生，诸生感奋，多
成就者。召修《永乐大典》，书成还任，用师逵荐，迁太常
博士。帝谓曰：‘刘履节为御史九年，高皇帝方授是官，
不轻予人也’。”宣德初，迁吏部考功员外郎，历南京太
常寺少卿。正统三年，召试行在吏部左侍郎，逾年为
真。畿甸蝗，奉诏巡视，问民疾苦。寻以老辞，不允。调礼
部，改南京吏部。十三年，满九载，入见，乞致仕。不允，就
进尚书。英宗北狩，骥率诸司条上时务，多施行。景泰
元年，年七十七，致仕。骥居官务大体。在太常山川坛
获双白兔，圻内生瑞麦，皆却不进。在吏部，有进士未
终制，求考功。同官将许之，骥持不可。法司因旱恤刑。
有王纲者，恶逆当辟，或悯其少，欲缓之。骥曰：“此妇人
之仁，天道不时，正此故也。”狱决而雨。正统中，王振怙
笼陵公卿独严重骥，呼先生。景泰初，以请老至京师。
大学士陈循，骥门生也，请间曰：“公虽位冢宰，未尝立
朝，愿少待事，在循辈而已。”骥正色曰：“君为辅臣，当为
天下进贤才，不得私一座主。”退语人曰：“渠以朝廷事
为一己事，安得善终？”竟致仕去。骥端厚祗慎，顾劲直，
好别白。君子小人，恒曰：“无是非之心，非人也。”家居，忧
国及民，老而弥笃。萧山故多水患，有宋时县令杨时
湖堤遗迹。骥倡修螺山、石岩、毕公诸塘堰，捍江潮，兴
湖利，乡人赖之。居恒布衣粝食，不殖生产。事兄教谕
骐，虽耄益恭，时戴笠行田间。尝遇钱唐主簿隶诃之，
答曰：“萧山魏骥也。”主簿仓皇谢，慰而遣之。成化七年，
御史梁昉言：“臣先任萧山县，见致仕尚书臣魏骥，里
居与里人稠处，教子孙孝弟力田，增堤濬湖，捍御灾
患。所行动应礼法。倡理学，勖后进。虽在林野，有补治
化。骥生平学行醇笃，心术正大，谙世事，了国体，致仕
二十馀年，年九十八岁，四方仰德，有如卿云，百年化
育，滋此人瑞。臣读前史，有以归老赐禄毕其身者，有
尊养三老五更者，有安车蒲轮召者，有赐几杖者，上齿德也。骥齿德有馀，爵在上卿，可称达尊。乞下所司，
酌前代故事施行。”帝览奏嘉叹，遣行人存问，赐羊酒，
命有司月给米三石。使命未至而骥卒。赐祭葬如礼，
谥文靖。其子完，以骥遗言，诣阙辞营葬，乞以其金赈
饥民。帝怃然曰：“骥临终遗命，犹恐劳民，可谓纯臣矣。”
许之。萧山民德骥不巳，诣阙请祀于德惠祠，以配杨
时。制曰：“可。”